  Туспуктэм: ИА «Удмуртия» Майя Бывальцева Удмуртие пиналъёслы но бадӟымъёслы пуэдлэсь прививка пуктыны вакциналэн нырысетӥ партиез вуиз. Со сярысь элькунысь тазалыкез утёнъя министерстволэн пресс-службаез ивортӥз. « Матысь дыре вакцина эмъяськонниосъя люкемын луоз. Вакцинациез ас поликлиникаын нимаз яке коллективъёсын – школаын, нылпи садын, предприятиын – ортчыны луоз » Марина Петренко, Удмуртиысь тазалыкез утёнъя министрлэн воштӥсез Оглом 290 сюрслэсь трос доза вакцина вуиз: – пиналъёслы – «Ультрикс Квадри», 74 сюрс 420 доза (кулэезлэсь 26,9 поцентэз); – секытэн кышномуртъёслы – Ультрикс Кварди», 3 сюрс доза (кулэезлэсь 100 процентэз); – бадӟымъёслы – «Совигрипп», 213 сюрс 870 доза (кулэезлэсь 33,2 процентэз). Прививкаосъя йӧскалык календарья пуэдлэсь вакцинаци дунтэк ортчытӥське. Паласькись висён вӧлмон вакыт азьын элькунын 896 сюрс 13 адямилы привика пуктыны чакламын (60 процентэзлы улӥсьёслы), со пӧлын 648 сюрс 84 арлыдоос но 247 сюрс 929 пиналъёс. Федерал коньдэт чотын вакциналэсь вуоно паризэ куарусёнэ возьмало. Элькун коньдэт чотын ватсаса 4 сюрс 227 доза «Гриппол Плюс» вакцина басьтыны малпало, со понна 930 сюрс 96 манет висъялозы. Пуэдэсь прививка ваньмыз пуктыны быгато, тужгес но ӵекто 6 толзьысен пиналъёслы, кема кыстӥськись висёнъёсын адямиослы, секытэн нылкышноослы, эм ужасьёслы, дышетӥсьёслы, студентъёслы, калыклы юрттэт сётон но транспорт удысын ужасьёслы, ожгарчиослы, призывникъёслы. Пуэдлэсь но коронавируслэсь прививка одыре пуктыны яра. Нош пӧртэм нуналъёсы ке, прививкаос куспын вискыз толэзь мед луоз. Тегъёс: Удмуртия вакцина пуэд Тазалык  